** **

**Republika e Kosovës Komuna e Gjilanit**

**Republika Kosova Opstina Gnjilane**

**Republic of Kosovo Municipality of Gjilan**

**Gilan Belediyesi**

**EKSTRAKT**

**Nga procesverbali i mbledhjes së Kuvendit Komunal e mbajtur me datë 29.05.2025 në ora 10:00 në sallën e KK-së, me këtë:**

**R E N D P U N E**

1. Konstatimi i prezencës së anëtarëve të Kuvendit dhe miratimi i procesverbalit të mbledhjes së kaluar
2. Pyetje dhe përgjigje
3. **Rekomandimet e Komitetit për Politikë dhe Financa:**
   1. **Raporti i punës të Kryetarit të Komunës për vitin 2024**
   2. **Raporti financiar i Komunës së Gjilanit për vitin fiskal 2024**
   3. **Raporti financiar Janar-Mars 2025**
   4. **Plotësimi dhe ndryshimi i Rregullores (KGJ) Nr. 04/2020 për organizimin e brendshëm dhe sistematizimin e vendeve të punës në administratën komunale**
   5. **Plotësimi dhe ndryshimi i Rregullores (KGJ) Nr. 2/2024 për ndarjen e bursave për studentë të Komunës së Gjilanit**
   6. **Ndryshimi dhe plotësimi i vendimit për themelimin e KKSB**
   7. **Miratimi i vendimit të Komisionit vlerësues për fatkeqësitë natyrore**
   8. **Raporti i komisionit për emërtimin e rrugëve**
   9. **Raporti i komisionit për vlerësimin e figurave**
   10. **Pagesa e shujtave për punëtorët e administratës komunale**
   11. **Diskutim rreth menaxhimit të mbeturinave**

**2. Të ndryshme**

1. **Konstatimi i prezencës së anëtarëve të Kuvendit**

**Përveç anëtarëve të kuvendit në mbledhje prezantuan:** Alban Hyseni, Leonora M. Bunjaku,Arbenita Sopi Haziri, Bejtullah Osmani, Bajram Isufi, Shpend Nuhiu, Enver Shabani, Kushtrim Zeqiri, Mentor Ibrahimi, Ilmi Limoni-DBF, Ali Arifi, mediat e shkruara dhe ato elektronike.

**Munguan:** Drenushë Maloku, Erestina Isufi, Laurant Shabani dhe Sreten Trajkoviq.

**Avdyl Aliu:** sa i përket rendit të punës, kërkoj që sot mos të trajtohet pika 3.4 arsyeja është që materiali dhe drafti i kësaj rregullore para pak minutash ka ardhur.

Kjo rregullore trajton trajtim të mirë në mënyrë që në fund me nxjerr një rregullore ashtu qysh duhet.

Jemi komuna e fundit në Kosovë që ka filluar me lëvizjen e kësaj rregullore, kur e dimë që prej qershorit të vitit të kaluar dhe ligji për zyrtarë publik i ka obliguar komunat, ndërsa komuna jonë ka mbet e fundit dhe është për të ardhur keq.

Është një dokument shumë i rëndësishëm edhe pse me vonesë në muajin prill është formuar komisioni edhe në atë aspekt është nis mbrapsht, sepse nuk ftohen të gjithë anëtarët e komisionit në mënyrë selektive.

Në KPF ka ardhur pa material dhe kemi pas mirëkuptim e kemi votuar në mënyrë që ta sjellin shpejt draftin, por drafti është vonuar dhe nuk ka ardhur deri tash.

Përderisa në të kaluarën komunat e tjera kanë ardhur në Gjilan me marr përvoja qysh bëhet një rregullore, një projekt tash ne po shkojmë në komuna tjera me marr përvoja.

Grupi i këshilltarëve të LDK-së ka me punua, ka me shqyrtua mirë që askënd mos ta lëmë keq.

**Alban Hyseni:** është e vërtetë dhe pajtohem që kjo rregullore paraqet një rëndësi të veçantë për komunën për sistematizimin e zyrtarëve dhe për funksionimin e komunës.

Në anën tjetër nuk pajtohem për 2 çështje e para që thoni se jemi me vonesë, sepse me sa e kuptoni dhe besoj e dini debatet dhe diskutimet për këtë rregullore kanë filluar nga drejtoritë duke e takuar secilën drejtori veç e veç, duke mbajt punëtori të përbashkëta me zyrtarët tonë, me shefat e njësive, me drejtorët komunal dhe me secilin prej zyrtarëve është diskutuar çështja e pozicionimit të tyre përbrenda institucioneve komunale.

Ka një numër të madh të zyrtarëve komunal e që kjo nuk ka të bëjë me politikë fare por gjithsesi ky është vend ku diskutohet politikisht dhe mund ta shfrytëzoni vazhdimisht siç keni bërë dhe besoj se është e drejtë e juaja ta bëni një gjë të tillë.

Ka një numër të madh të njerëzve që punojnë në komunë që nuk janë fare të punësuar në kohët e fundit p.sh janë trajtuar me vite padrejtësisht nga pozicionimi i tyre nga koeficienti e të cilat janë rregulluar me këtë dokument që është para jush.

Po ashtu kanë qenë të ftuara partitë politike, përfaqësuesit nga kuvendi komunal që diskutojnë për këtë rregullore nga PDK ka qenë z. Bujar Nevzati, nga AAK ka qenë z. Nazim Gagica, nga LVV z. Besnik Shala të cilët kanë marr pjesë në takim ndërkaq dhe nga LDK ka qenë z. Gentrit Murseli i cili nuk ka ardhur në takim.

Pra qëllimisht e kemi bërë një gjë të tillë, me qëllim që ta shmangim ose ta evitojmë këtë diskursin politik e të zakonshëm që përdoret në kuvend me qëllim që opinionet e partive politike të shprehen paraprakisht para se të vijnë.

Pra kjo rregullore nuk ka fare të bëjë me politikë kjo rregullore i shërben stafit të komunal, punëtorëve komunal si dhe rregullimit të pozicionit të tyre brenda vendit të punës ku ata punojnë.

Po ashtu edhe ky konstatimi që ne jemi komuna e fundit nuk qëndron unë mbase edhe stafi që e kemi këtu mundet t’ju tregon por mesa e di unë jemi komuna e dytë në nivel vendi që po e bëjmë një gjë të tillë dhe mund ta merrni konfirmimin nga anëtarët e komisionit që janë.

Është vetëm një komunë para nesh që e ka bërë një gjë të tillë pas aprovimit të ri të ligjit të pagave dhe besoj e shpresoj që edhe në takimet që mund t’i mbani më vonë pas një jave ku ju mund të provoni ta shfrytëzoni këtë rregullore për fushatën që po vjen tash, sepse qëllimi i kësaj rregullore ka qenë që me e shterë debatin e diskutimit me secilin prej punëtorëve komunal, me secilin prej shefave të drejtorive dhe drejtorëve, anëtarëve të kuvendit komunal dhe në fund me ardhur këtu me një dakordim të përbashkët.

Unë ju lus edhe njëherë që këtë rregullore që është në të mirë të zyrtarëve të komunës tonë, që ju shërben atyre për rregullimin që e kanë me pagat, me koeficientin, me sistemimin brenda vendit të punës, me organizimin e përgjithshëm të organogramit komunal, ju lus që mos ta hiqni prej rendit të punës.

**Gentrit Murseli:** ne jemi dëshmitarë të subjekteve politike javë me parë për buxhetin e komunës dhe kryetari i komunës edhe pse është i pari i ekzekutivit nuk pranon me marr një vendim pa e diskutuar brenda partisë.

Unë e vlerësoj punën e komisionit që profesionalisht kanë dhënë kontribut që kjo të vijë sot në kuvend, mirëpo komisioni nuk e vendos përfaqësuesin e një partie politike në një takim.

LDK i ka përfaqësuesit e vet, ne i kemi anëtarët e komiteteve komunale, ne kemi njerëz profesional të përgatitur dhe me përvojë që kanë punuar në ekzekutiv dhe ne duhet me mbajt një takim që të caktojmë përfaqësuesin i cili vjen në takim që ta shtyjmë para këtë çështje.

Kështu që unë nuk kam pranuar material dhe në anën tjetër kam qenë maksimalisht korrekt me anëtarët e komisionit, sepse ju kam treguar në mbledhjen e parë që zhvillohet brenda grupit, ne do të jemi të gatshëm që një anëtar të grupit tonë ta delegojmë qoftë shefin e grupit dhe e udhës ka qenë se ne e kemi përzgjedh një shef të grupit për të na përfaqësuar neve në institucionet legjislative, komisioni fillimisht është dashtë së pari me ftua shefin e grupit.

**Avdyl Aliu:** nuk është komuna e Gjilanit komuna e dytë ka edhe shumë komuna tjera veç për t’ia zënë vendin e dytë Gjilanit po i përmendi 2 komuna d.m.th që e kanë këtë rregullore.

E ka Gjakova dhe Kaçaniku nuk është komuna e Gjilanit e dyta komisioni ka pas mundësi të formohet në qershor të vitit 2024, por nuk i ka ra në mendje askujt.

LDK nuk ka pas ftesë për me marr pjesë këtu dhe LDK e formon grupin punues për këtë rregullore e cila i bashkëngjitet grupit të këshilltarëve e trajtojmë dhe e sjellim në kuvend.

**Nazim Gagica:** unë e kam konsideruar dhe e konsideroj si një hap shumë të rëndësishëm katalogun e ri e kam përkrah dhe kam mbështetur.

E vlerësoj punën e komisionit që ka punuar edhe të Zyrës së Personelit, por kjo është një punë që bëhet një herë dhe nuk bëhet dy herë, andaj duke qenë kështu ne kemi filluar edhe pas dëgjimeve publike edhe debatit që është nxjerr atje kanë filluar nga pak ankesat brenda shërbyesve civil, atyre profesional andaj mos ta hedhim në votim pa i harmonizuar këto qëndrime tona ne këtu.

I japim një afat kohor e analizojmë draftin i përmirësojmë defektet eventuale nëse ka, i përmbushim nevojat dhe kërkesat edhe të atyre zyrtarëve të cilët kanë shpreh pakënaqësi.

**Kushtrim Kadriu:** unë propozoj që t’i kemi 7 ditë që të analizojmë materialin dhe propozoj që në datë 4 qershor ta bëjmë një seancë të jashtëzakonshme.

**Alban Hyseni:** nëse është e drejtë e kuvendarëve dhe e juaja për me vendos mendoj se një gjë e keqe është se po e trajtoni me humor këtë temë, duke filluar prej kryesuesit që është përfaqësues i seancës ku përfaqësohen gjithë qytetarët e Gjilanit pa dallim politik partiak që për bindjen time të plotë një rregullore e tillë nuk do të duhej të trajtohej me humor.

**Bujar Nevzati:** më vjen keq qe kjo seancë filloi sot kështu gjë që nuk e meriton kuvendi komunal i Gjilanit, me qenë kështu dhe këtu unë nuk pash që dikush bëri këtu humor, por po luajnë me ndjenjat e punëtorëve, unë për veti personalisht kam qenë në takim me punëtorët që kanë qenë në komision dhe ju kam premtuar që do ta mbështes se vërtetë kanë nevojë, por nëse kryetari i komunës mendon që për 15 minuta që na ka ardhur materiali duhet të hyjë në rend ditës, unë e votoj dhe nëse mendon se është në rregull si jurist dhe si kryetar i komunës.

Nëse ti mendon që duhet ta shtyjmë për 7 ditë, ne e shtyjmë por sinqerisht kështu nuk bën të fillojmë seancën.

**Kushtrim Kadriu:** do të fillojmë me 2 propozimet.

***Me 20 vota për miratohet propozimi i parë që të mbahet seanca e jashtëzakonshme për datën 4 qershor.***

**Kushtrim Kadriu:** te pika 3.8 raporti i komisionit për emërtimin e rrugëve, këtu kërkojmë të bëhet konsolidimi i komisionit për shkak se kemi disa ankesa nga sekretaria për shkak të ndërrimit të disa anëtarëve.

***Me 29 vota për miratohet pika 3.8 për konsolidimin e anëtarëve të komisionit.***

* 1. **Raporti i komisionit për vlerësimin e figurave**

**Kushtrim Kadriu:** te pika 3.9 nuk kemi material kërkoj që të shtyhet për një seancë tjetër të radhës.

**M*e 29 vota për pika 3.9 e Rendit te punës shtyhet për seancën e radhës.***

**Alban Hyseni:** meqë pika që erdhi së fundi nuk kaloj, atëherë unë ju lus për shkak të rëndësisë që ka fusha e arsimit të votoni një dokument me 2 propozime që ka ardhur qe 2 muaj në kuvendin komunal.

Është formimi i komisionit komunal për përzgjedhjen e drejtorëve të shkollave, sepse deri më datën 13 qershor i kemi drejtorët me mandat për të udhëhequr shkollat, ndërkaq pas datës 13 qershor ne do të mbesim me drejtor me mandat të skaduar e të cilët do ta kenë të vështirë për të vazhduar punën.

***Me 12 vota për, 13 kundër nuk miratohet propozimi i komisionit për përzgjedhjen e drejtorëve.***

**Ali Arifi:** propozoj që të hyn në rendin e punës rregullorja për taksat e densitetit të ndërtimit në drejtorinë e DUPMM.

Është fjala për një rregullore e cila është obligim që ta miratoj në secilin vit dhe kjo ekzistuesja është që nga viti 2017 , dhe ne i kemi kaluar të gjitha procedurat e parapara rregullisht e kemi trajtua në kuvend dhe nuk është ndryshuar dhe në qoftë se nuk miratohet kjo rregullore, komuna e Gjilanit privohet nga një sasi e konsiderueshme e drejtorisë.

**Avdyl Aliu:** kjo kërkesa e drejtorit ka ardhur edhe në KPF aty i kam treguar drejtorit pse jo sepse është punë pa rend.

Rregullorja për taksa dhe për densitet zakonisht përgatitet për vitin pasues d.m.th tash e bëjmë për vitin e ardhshëm drejtori mendon tash në gjysmë të vitit me i ndërrua taksat e ndërtimit që nuk është e ligjshme.

Me këtë rregullore duhet me fillu me punë në shtator që të përgatitet dhe të sjellët ne kuvend me u votu në vitin 2025 që me u zbatu prej janarit të vitit 2026.

***Me 8 vota për, 14 kundër nuk miratohet propozimi për rregulloren për taksa dhe densitet të DUPMM.***

**Enver Shabani:** duke u bazuar në kompetencat dhe përgjegjësitë ligjore të kuvendit komunal DZHE propozon për shqyrtim dhe miratim 3 propozime.

Propozimi i parë është miratimi i strategjisë për zhvillim ekonomik lokal 2024/ 2031.

Propozimi i dytë është larja e borxheve taksat komunale për periudhën kohore 2000/2019.

Propozimi i tretë është lirimi nga ngarkesa taksa komunale për bizneset për vitin 2025.

***Me 10 vota për, 11 kundër nuk miratohet propozimi i parë.***

**Arbër Musliu:** unë propozoj që të hyn në rend dite subvencionimi i nënave lehona.

**Kushtrim Kadriu:** material nuk kemi është mirë që ta shtyjmë për mbledhjen e radhës që ta marrim edhe propozimin në aspektin financiar.

**Avdyl Aliu:** ne kemi votuar dhe i kemi nda mjetet për gratë lehona 60.000 euro.

**Hekuran Rapuca:** problemi më i madh është që ne nuk kemi vendim për subvencionim të lehonave për vitin 2025.

**Sami Ahmeti:** unë kam një reagim, e di që obligimet për vitin 2024 drejtoria ende nuk i ka kryer, por ka edhe disa familje që nuk i kanë kryer obligimet edhe pse kanë mjete, ka familje që nuk i kanë marr mjetet për vitin 2024.

Mjetet janë por duhet me pas një vendim për me vazhdua për vitin 2025, ku ai vendim mundet me u ndryshua në tarifë edhe në çmimore varësisht se sa familje i kemi.

**Kushtrim Kadriu:** unë propozoj që për seancat e radhës ta përgatis materialin dhe ta votojmë.

***Me 28 vota për miratohet Rendi i punës.***

***Me 23 vota për miratohet procesverbali i mbledhjes së kaluar.***

1. Pyetje dhe përgjigje

**Avdyl Aliu:** si e arsyeton dallimin e madh në çmim më herët ka qenë 15 milionë, ndërsa tash ministria me 12 milionë e disa d.m.th diku 2 milionë e më tepër është një diferencë e madhe dhe kur e dimë se është projekti i njëjtë stadiumi i njëjtë.

A është e vërtetë që është përzgjedh një operator ekonomik i njëjtë që u kanë më herët dhe cili projekt është zbatues?

Nuk ka lënë shije të mirë një pjesë e ekzekutivit të këshilltarëve komunal në ekskursionet e nxënësve?

A ka pas kryetari i komunës reagim në lidhje me gjendjen e krijuar për biznese të Gjilanit që janë goditur nga vendimi i ZRRES-së ?

Po mungon znj. Doruntina Hasani drejtoresha fillimisht është emëruar në DAP, në DSHMS dhe në fund në DBF duke qenë juriste.

Qysh e quan këtë lojë politike me personalitete dhe me drejtorë e me pozita, sepse përveç që është dëmtuar komuna dhe këto drejtori duke mos pas një menaxher fillim dhe fund?

pse janë bërë këto lëvizje me znj. Doruntinë?

**Ismajl Kurteshi:** para disa dite e kam takuar një qytetar me kërkesën e tij cili thotë se kur ka shkuar te varrezat e qytetit me i vizituar varret e dy familjarëve të tij, atje ka gjetur

të varrosur njerëz tjerë do të thotë varret janë prishur dhe është varrosur dikush tjetër dhe pastaj kam dëgjuar se një dukuri e tillë nuk është një rast është bërë dukuri sepse njerëzit nuk po kanë vend ku me i varros ata që po vdesin tash.

Ka dy vite që e kemi votuar e kemi aprovuar për varrezat e reja, ku kemi arrit me varreza të reja dhe kur do të fillojnë varrimet të bëhen atje ku është nda ajo tokë?

Edhe për vitin 2024 dhe për vitin 2025 janë ndarë mjete për funksionalizimin e shtëpisë së jetimëve ku është arritur në këtë drejtim, a keni filluar të punoni dhe kur do të funksionalizohet shtëpia e jetimëve për të cilën kanë shumë nevojë, shumë jetim dhe kategori tjera që i përkasin atij objekti?

**Latif Maliqi:** për drejtorin e DKRS më 19 maj e kemi ditën e dëshmorit Abdullah Tahiri ju lutem a ka mundësi me na tregu a ka pas komuna agjendë zyrtare për këtë datë.

Nëse po sa keni shpenzuar për këtë ditë, nëse jo cila është arsyeja që komuna nuk ka organizuar ndonjë aktivitet përkujtimor për këtë ditë të rëndësishme ?

Duke e pas parasysh rëndësinë e simboleve simbolike dhe historike të shtatoreve të heronjve të kombit në hapësirat publike, atëherë cili është institucioni përkatës që e mban përgjegjësinë ligjore dhe funksionale për ndërrimin dhe mirëmbajtjen e flamujve të vendosura pranë këtyre shtatoreve veçanërisht në ditën e përkujtimit?

Për drejtorin e DKA-së, janë shumë mirë që janë të vendosura kutitë e ankesave nëpër shkolla dhe aty munden edhe nxënësit me paraqit ankesa ndaj profesorëve dhe mësimdhënësve, por a ka manipulime se kemi arsye të dyshuara, a ka manipulime prej disa profesorëve që i nxisin nxënësit që të bëjnë ankesa ndaj profesorëve tjerë që janë të sjellshëm dhe që janë punëtorë?

Mora vesh që disa prej profesorëve ishin të privilegjuar kish edhe parking të rezervuar çka i privilegjon këta mësimdhënës ndaj të tjerëve?

**Muhadin Haziri:** për drejtorin e DMSH në lidhje me pastrimin e lumenjve në vitin e kaluar, a do të vazhdojnë, a ka buxhet edhe për këtë vit sidomos në disa lumenj ku kanë mbetur përdisa hapësira të kufizuara edhe pse është bërë një punë shumë e mirë e shkëlqyer dhe me të vërtetë ka krijuar edhe një pamje.

Mendoj që edhe këtë vit mirë është që të vazhdohet pastrimi i lumenjve në territorin e komunës së Gjilanit?

Për drejtorin e DSHPIB, kisha kërkuar që para disa dite duke i falënderuar njerëzit e vullnetit të mirë dhe një operator ekonomik i cili pozitivisht ju ka përgjigj kërkesës së këshillit të fshatit Zhegër dhe pjesa e deponisë të cilën ne e konsiderojmë përtej palestrës së sportit në ato kushte në ato rrethana kemi arrit që ta sanojmë atë hapësirë duke e pa që ka mbeturina të ndryshme prej materialit të vrazhdë aktualisht është bërë nivelizimi i atyre mbeturinave, por si kërkesë e komunitetit duke e pa edhe nevojën ditore në raport më punët që bëhen aty mendoj se është e rrugës të krijohet një hapësirë e kufizuar por jo për mbeturina të ndryshme por vetëm materiali i vrazhdë të zbrazet aty dhe vetëm për lokalitetin e banorëve të fshati të Zhegrës.

Për drejtorin e DKRS e paraqes një kërkesë në lidhje të ndërtimit të një objektit te fusha ndihmëse aktualisht e sportit ai objekt a është në shërbim të dy ekipeve të qytetit edhe ai ndërtimi aty ka shkuar përmes procedurave lejen e ndërtimit dhe kush e shfrytëzon atë objekt, a e shfrytëzojnë të 2 ekipet apo e shfrytëzon vetëm një grup i ngushtë aty dhe ju shërben personalisht jo interesave të përbashkëta, por disa individëve?

**Bujar Nevzati:** unë i kam 2 pyetje kisha me ju bashkëngjit Latës në njërin që e përmendi për dëshmorin Abdullah Tahiri.

Unë nuk jam për të bërë dallime se dëshmorët kanë rënë për të njëjtin qëllim dhe është mirë me i trajtua njëjtë të gjithë.

Këtu në komunën tonë po bëhen dallime dhe kryetari ka 2 vite e 3 që e ka përmend se do ta gjej një vend dhe do t’i vendosim të gjitha përmendoret në një vend se këtu në Gjilan janë marr vendime edhe pa vendim të kuvendit komunal të individëve.

E kam një kërkesë të kryetarit Xhevat Bislimit ky përmendorja e Skënderbeut ku është para Zyrës së Kryetarit ose të hiqet prej aty ose të rregullohet qysh e ka përmendorja e Skënderbeut vendin ?

**Gentrit Murseli:** unë i kam dy pyetje për kryetarin e komunës dhe njëra për drejtorin e DSHPIB?

E kisha lut kryetarin që këtë pyetje ta trajtoj sepse është edhe si kërkesë meqenëse klubet gjilanase në volejboll e kanë zhvilluar finalet me klubin nga Lipjani e kemi pas mundësinë që me i ndjek finalet atje dhe salla sportive në Lipjan është njëra prej sallave më të mira sportive në Republikën e Kosovës por megjithatë aty e kemi pa që është një mangësi e madhe sepse ulëset për tifoz janë shumë të papërshtatshme.

Andaj, kërkesa ime është meqenëse është duke u rinovuar palestra “Bashkim Selishta” në diskutime edhe me operatorët të cilët janë duke u zhvilluar punimet të përzgjidhen ulëset adekuate profesionale të cilat janë të përshtatshme për tifoz që mos me pas nevojë në të ardhmen për këtë çështje të intervenohet.

E dyta ndërlidhet me DSHPIB, ne që jemi banorë të lagjes ndërmjet Zabelit dhe lagjes Arbëria meqenëse ka zhvillim të punimeve edhe në rrugën drejt Arbërisë dhe në rrugën drejt Zabelit është një periudhë e gjatë kohore që nuk po sanohen problemet dhe me reshjet e fundit po na vështirësohet jashtëzakonisht shumë të shkojmë deri në shtëpi.

Banorët e zonës po ankohen shumë për pluhurin e madh që është shkaktuar dua të di se kur është periudha kohore, kur përfundimisht do të asfaltohen këto rrugë?

**Sami Ahmeti:** një pyetje për DSHPIB, nga niveli qendror është ndarë një vlerë prej 2 milionë e disa.... për rregullimin e disa rrugëve në Malësi, kaloi muaji 5 ende këto rrugë nuk kanë dal as në tenderim, ku është arsyeja, pse këto rrugë nuk dalin së paku në tenderim, kur dihet për vitin 2025 këto mjete janë nda ?

Për kryetarin a është paguar rruga Adem Jashari apo jo?

Për kryetarin, në listën për blerje të shërbimeve unë i kam 113 emra prej tyre ka disa, a kanë vend të punës, por marrin pagë dhe për mua shqetësuese kanë qenë 7 raste të blerjeve dhe shërbimeve me emër dhe mbiemër të cilët marrin shumën prej 1739 euro deri 9030 euro.

Çfarë shërbimi i kryejnë komunës kryetar?

Në QKMF e Gjilanit është ardhur një rregullore prej Prishtinës prej nivelit qendror dhe kjo rregullore pjesërisht participojnë njerëzit, por kjo rregullore nuk ka kaluar përmes kuvendit komunal?

Për drejtorin e DSHMS, me çfarë kritere është ndërruar emri i QMF në Arbëri, kur ne e dimë arsyen se si bëhet ndërrimi i emrave te QMF-ja.

Fatmirësisht më në fund ka filluar qiraja për familjet, nuk e di në çfarë kriteri por këta kanë arritur që mos t’i paguajnë për 2 muaj të fillojnë vetëm prej muajit maj.

Për çfarë arsye muaji janar dhe janar- shkurt nuk është paguar, kërkoj nga kuvendi që t’i propozoj drejtorisë që vërtetë të kryhet edhe për këto 2 familje?

Si i arsyeton kryetari i Komunës derivatet që janë shpenzuar për janar –mars 2023 dhe janar- mars 2025, ku janë shpenzuar 14.000 euro, ndërsa në vitin 2024 14.000 e disa, ndërsa rritje enorme d.m.th kanë mbërri 27.000 e disa.....?

**Gresë Avdiu:** më lejoni fillimisht që sot t’i shprehi mirënjohjen time si anëtare e kuvendit komunal njërit prej njerëzve që na ka qëndruar afër tash e sa vite si sekretar i kuvendit duke lehtësuar punën tonë si këshilltar komunal e po ashtu duke siguruar që votimet tona të jenë të drejta e të jenë të ligjshme gjithmonë.

Faleminderit për këshillat, konsideratën dhe për punën e palodhshme z. Sadri Arifi e me këtë mirënjohje të urojë edhe ditëlindjen dhe pensionimin duke qenë se kjo është seanca e fundit të cilën e mbajmë së bashku.

Në cilën fazë jeni me punimet e stadiumit në fshatin Dobërqan ?

Rruga Vëllezërit Frashëri, Abdullah Presheva dhe pothuaj e gjithë lagjja Dheu i Bardhë janë nga 8 orë në ditë pa ujë shkaku i punimeve, kur do t’i finalizoni punimet dhe ta riktheni furnizimin me ujë në këtë lagje?

Pse nuk po bëhet asfaltimi i rrugës Lidhja e Prizrenit më saktësisht nga rrethi i ETC deri tek mobilieria Mobicasa?

A do të ndërmerrni ndonjë hap për largimin e deponive ilegale një ndër këto deponi po krijohet edhe tek liqeni i Përlepnicës, gjithashtu kemi pa se keni filluar punimet edhe tek liqeni i Livoqit për të rregulluar shëtitoren?

A e keni harruar edhe parkun rekreativ të premtuar tek liqeni i Përlepnicës apo e keni vendos prapë me përdor si premtim në fushatën e ardhshme?

Këtë katrahurë me rrugët e Gjilanit, a do ta evitoni deri në ardhjen e bashkatdhetarëve tanë apo po i presim edhe zgjedhjet me këto kolona?

Sot në rend dite e kemi edhe listën me fermerët e dëmtuar nga fatkeqësitë natyrore të cilët kanë pësuar në kulturat e tyre të mbjella dhe gjithashtu në krerët e kafshëve.

Mirë që po bëhet kompensimi i tyre, por kur do të bëhet kompensimi për shtëpitë e vërshuara?

A e shihni kryetar të arsyeshme që nga muaji qershor deri në muajin shtator për shkak të ardhjes së bashkatdhetarëve dhe me ngarkimin e shërbimeve në QKMF, të funksionoj kujdestaria edhe në QMF në lagjen Dardania?

Asnjë doktor të pranuar në specializim nga rajoni i Gjilanit, a e vlerësoni se duhet t’i kërkoni llogari ministrisë për këtë neglizhencë duke qenë se po rrezikojmë të mbesim pa doktorë të lëmive të caktuara?

Për drejtorin e DKRS në cilësinë e drejtorit apo të anëtarit të organizatës që e keni themeluar keni marr pjesë në programin kulturo artistik në Suedi pasi që ambasada ka bërë publike një fotografi ku jeni ju, dhe asnjëherë nuk ju është referuar si drejtor komunal por e ka përmendur vetëm organizatën.

Në fillim të këtij mandati, ju keni thënë se nuk jam anëtar i organizatës sepse nuk përfitoj fonde nga kjo organizatë.

A mund të na tregoni ju lutem se kush ua ka mbuluar shpenzimet e udhëtimit dhe akomodimit drejtoria apo organizatat si e keni themeluar e cila është përfituese e dhjetëra mijëra eurove vetëm gjatë këtij mandati ?

**Nazim Gagica:** pyetja që na intereson ka të bëjë me tregun ku ka mbërri numri i punëtorëve, sa është kosto e shpenzimeve të pagave, cili është raporti i produktivitetit të punës në raport me rritjen e këtij numri ose numrit aktual të punëtorëve atje në raport me planifikimin dhe ajo që do ta kisha kërkuar është që ndoshta nëse nuk keni informata mund të sjellim një raport të veçantë dhe duhet të dimë saktë çka është duke ndodh në treg?

**Imran Haziri:** një pyetje për kryetarin për punimet në stadiumin e qytetit, po besoj se ju kemi gëzuar gjithë, por diçka çka më ka ardhur mirë është edhe një koment i kryetarit vendimi që e ka publikuar vendimin e panelit të OSHP-së ku thotë se është një grup punues e duke punuar për mbulimin e stadiumit.

Desha të di vetëm se si e ka menduar për të bërë mbulimin a me këtë projektin ekzistues që është apo ka me pas një projekt tjetër ?

**Bujar Nevzati:** për drejtorin e DKA, me çfarë kontrata janë pranuar logopedët në shkollat e komunës së Gjilanit?

**Alban Hyseni:** sa i përket stadiumit që u përmend në disa raste dallimin e çmimit duhet të shikohet në oferta që janë dorëzuar jo të pyetet kryetari i Komunës, sepse unë as nuk e kam ofertua as nuk jam biznesmen dhe çështjen e ofertave nuk e përcaktoj unë.

Sa i përket operatorit unë nga informacionet që i kam nuk është operatori i njëjtë nuk kanë qenë operator kryesor.

Projekti zbatues është ai që e ka hartuar ministria e Kulturës pra jo kushëriri i Hajrullah Çekut sepse ajo është demantua që nuk ka qenë e vërtetë.

Tash po vazhdoni me të njëjtin informacion të pavërtetë, të pasaktë dhe të pasinqertë edhe këtu dhe mendoj se nuk është e nevojshme as e mirë që të vazhdoni të bëni një gjë të tillë.

Është stadium për kategorinë 4 që i përmbush gjitha kriteret e përcaktuara nga UEFA dhe FIFA gjë që është konfirmuar edhe përmes Federatës së Futbollit të Kosovës dhe komunikimeve që ata i kanë zhvilluar me federatat ndërkombëtare.

Sa i përket çmimit të energjisë elektrike unë e kuptoj që disa prej pyetjeve veçanërisht që mi keni bërë kanë qenë për ministra dhe mbase edhe për kryeministrin, por ju duhet ta kuptoni që jam kryetar komune dhe sillem si i tillë.

Unë jam vazhdimisht në kontakt me vizita, pa fotografi e pa publikime dhe i ndaj gjithmonë shqetësimet e tyre që i kanë e që i preokupojnë.

Jam po ashtu i gatshëm që të kërkojnë mbështetjen time të jem aty kur ata kërkojnë.

Po ashtu mendoj se është jo e saktë dhe jo e drejtë që të akuzoni qeverisjen tonë për caktimin e drejtorëve në vendet joadekuate sepse edhe ju keni pas jurist në DKRS dhe mendoj se kjo tentativë që të provoni të njollosni profesionist të jashtëzakonshëm që kanë vlera përtej profesionit të tyre që kanë integritet shumë të lartë njerëzor, moral dhe profesional që janë të palëkundur në qëndrimet e tyre duke punuar mirë dhe ndershëm.

Pra drejtoresha që lëviz prej drejtorisë në drejtori i shërben të mirës së komunitetit dhe qytetit tonë, sepse ajo ka aftësi për secilën drejtori duke i përfshirë edhe pozicionet e tjera deri tek unë.

Pra nëse pyesni për Doruntina Hasanin të cilën unë e njoh që nga viti 2013 po ju them edhe njëherë që ajo ka aftësi të drejtojë secilën drejtori në komunë duke i përfshirë edhe pozicionet tjera në ekzekutiv e deri tek unë.

Për varrezat e qytetit është e vërtetë që janë votuar qe 2 vite po ashtu është e vërtetë që në buxhetin e vitit 2025 i kemi votuar mbi 1 milionë euro për këtë projekt mirëpo, vazhdon të jetë problemi i njëjtë me votimin e vonshëm të buxhetit me ç ‘rast asnjë projekt i ri kapital i vitit 2025, nuk mund të filloj pa u aprovuar buxheti në nivelin nacional të Republikës së Kosovës.

Ne jemi duke provuar që të gjejmë modalitete tjera ose që të gjejmë një zgjidhje që të mund të fillojmë sa më shpejt.

Që nga viti 2013 e mbase edhe më herët se kaq ka shkresa të dorëzuara në komunë nga kreu i Bashkësisë Islame të Gjilanit për mungesë të hapësirës së varrezave.

Edhe unë jam po ashtu i shqetësuar dhe interesi më i madh si kryetar i Komunës është që ky projekt të fillojë sa më shpejt.

Sa i përket funksionalizimit të projektit të njohur si Fshat i Lumtur ose si Fshati Social aty vazhdon të jetë i njëjti shqetësim sikurse më herët, ju thatë se ka shumë fëmijë jetim që presin, ndërsa unë kam informacione të tjera pra informacione zyrtare që numri i fëmijëve jetim është shumë i vogël.

Aty janë diku rreth 150 shtretër të organizuara në 2 konvikte të ndara për vajzat dhe djem edhe sipas projektit që është dorëzuar në komunë është implementuar që më pas nënkupton se edhe kategoritë e tjera pra unë jam megjithatë jo profesionist i kësaj fushe, por besoj që përzierja e kategorive të ndryshme në një vend të vetëm është gabim.

Pra nuk munden gratë që janë të mbijetuara të dhunës, pleqtë që janë pa përkujdesje, fëmijët jetim, fëmijët me nevoja të veçanta, nuk është e duhura t’i vendosim në një vend ndërkaq për vetëm për njërën prej këtyre kategorive i tejkalon shumëfish kapacitetet dhe potencialin për të cilin ekziston dhe kjo është dilema e cila mbase mund të trajtohet në një takim të veçantë.

Unë jam shumë i interesuar që të bëhet një debat i gjerë për këtë punë, ta përfshijmë edhe palën që është nënshkruar marrëveshja me kryetarin e Komunës në kohën kur është ndërtuar dhe të gjejmë një zgjidhje përfundimtare, mirëpo investimi i qindra mijëra eurove në mirëmbajtjen e një fshati në të cilin nuk do të arrijmë.

Për mendimin tim është barrë shumë e madhe për komunën dhe nuk do të arrinim rezultatet që do të dëshironim.

Sa i përket ditës përkujtimore për heroin Abdullah Tahiri është pjesë e kalendarit zyrtar të festave në kuadër të komunës, pra është festë të ditëve të cilat i shënon komuna.

Për flamujt dhe për disa çështje tjera që u diskutuan në këtë drejtim komuna e Gjilanit në këto 3 vitet e fundit i ka ndarë nga 10.000 euro për secilën prej organizatave afërsisht jo shifra të sakta për veteranët, invalidët dhe familjet e dëshmorëve.

Kjo është hera e parë që ka ndodh për këto organizata, nuk ka pas asnjëherë më herët, nuk ka askund në Kosovë.

Raporti i komunës i ekzekutivit i imi si kryetar me shoqatat e dala nga lufta me veteran, me invalid dhe me familje të dëshmorëve përveç se është korrekt është edhe tepër i shëndosh pra nuk ka pasur asnjëherë në histori të këtij qyteti e unë besoj në asnjë komunë të Kosovës mbështetje më të madhe më të organizuar dhe më sistematike se sa ne që e bëjmë për këto familje dhe këto kategori.

Çdo tentativë tjetër për me njollos raportin tonë me figurat me rëndësi historike e veçanërisht të luftës së fundit është edhe e pandershme edhe është e kotë.

Unë nuk i kam informacionet sot për ta ditur a është paguar rruga “Adem Jashari” apo jo mund t’ua siguroj ndërkohë dhe do ta sjellim, por nëse doni mund të bëni kërkesë për qasje në dokumente ose mund të prisni që t’ua sigurojmë përgjigjen.

Marrëveshja që është bërë për blerje të shërbimeve nga një ekip që ka qenë më herët me 2 infermier dhe me 5 ditë pune nga ora 7 deri në orën 1, kemi kaluar në 3 ekipe që punojnë 7 ditë në javë nga ora 7 e mëngjesit deri në 8 të mbrëmjes ku përveç 2 infermierëve është edhe nga 1 mjek në secilën ekip.

Për stadiumin e qytetit dua të shtoj diçka tjetër sepse unë kam shkruar vetëm stadiumi në Gjilan nuk kam shtuar diçka më tepër.

Për stadiumin e Dobërqanit ne kemi diskutuar me presidentin e Federatës së Kosovës dhe i njëjti ka kërkuar që për ta realizuar projektin atje i duhet që toka në të cilën gjendet stadiumi të kaloj në pronësi të komunës.

Ne kemi filluar procedurat dhe është aprovuar edhe në qeveri blerja e tokës të çerdhes Integj prej 92 ari si dhe blerja e tokës në fshatin Miresh për nevoja të stadiumit dhe të komunitetit përgjithësisht në sasi diku prej rreth 11 hektarë.

Derisa të përfundojnë këto procedura dhe toka të kaloj zyrtarisht në emër të komunës, punimet e Federatës nuk mund të fillojnë atje.

Për furnizimin me ujë siç edhe keni arritur ta shihni në ditët e fundit dhe javët që po i lëmë pas kanë filluar punimet në implementimin e projektit për investimin e rrjetit në komunën e Gjilanit në vlerë prej 15 milionë euro në 2 faza.

Faza e parë ka filluar tash ku bëhet ndërrimi i gypave kryesor nga penda e Përlepnicës e deri tek rruga “Adem Jashari” pra nga rruga qarkore, rruga “Abdullah Presheva” në rrugën “Adem Jashari” që është kyçja e fundit si dhe në disa pjesë tjera të qytetit.

Ky projekt e ka vlerën prej 7 milionë eurosh pra ndërrimi i gypave kryesor më pas është edhe implementimi i gypave të tjerë.

Janë rreth 52% humbje teknike të ujit në rrjet edhe ashtu kemi problem në ujësjellës por me sasi të ujit, por 52% janë humbjet të cilat janë të matura e mund të jenë edhe më shumë se kaq dhe kompania e kontraktuar e ka për obligim përveç vendosjes së gypave të kthej rrugën në gjendjen e mëparshme deri në asfaltimin e tij ose edhe në vendosjen e kubëzave në rastet kur punon trotuare jashtë rrugës kryesore.

Është çështje jo shumë e lehtë edhe për neve ka qenë shumë e vështirë që në këtë kohë kur jemi praktikisht në prag të fillimit të sezonës së pushimeve por në disa raste është e domosdoshme që të bëjmë intervenime tilla duke e ditë që kemi 52% të humbjeve teknike në rrjet të ujit dhe në dakordim me kompaninë që e ka marr këtë projekt jemi dakorduar që punimet të fillojnë në rrugën të cilën e planifikojmë të bëjmë asfaltim me çka nënkuptohet edhe pyetja tjetër për rrugën e Arbërisë të cilën kishim edhe pyetje tjetër ku në kontratën e fundit të nënshkruar nga Ministria e Infrastrukturës dhe komunës sonë në vlerë prej 3 milionë euro janë disa rrugë brenda qytetit tonë që do të ri asfaltohen rrugët dhe trotuaret dhe të instalohet ndriçimi publik ku njëra ndër to është edhe rruga e Arbërisë.

Sa i përket deponive i kemi larguar vazhdimisht po provojmë me largu prapë por ato prapë po përsëriten unë kam kërkuar edhe më herët publikisht, po kërkoj edhe sot edhe bashkëpunimin e juaj por edhe të qytetarëve që vetëm një fotografi na mjafton e tabelave të regjistrimit, e automjetit , e biznesit, e individit kushdo qoftë dhe bashkë me policinë dhe Inspeksionin e kemi mundësinë që t’i gjobisim ata dhe t’i detyrojmë që t’i largojnë deponitë.

Një opsion tjetër është edhe vendosja e kamerave të sigurisë por jo nga ana e komunës sepse komuna nuk ka të drejtë që të vendos kamera të sigurisë në hapësirat publike aty mundet vetëm policia dhe lidhja më pas e tyre dhe infrastruktura në vend është shumë problematike.

Për pendën e Livoqit, kemi filluar me fazën e parë që është hapja e rrugëve dhe e qasjes ndërkohë që për fazën e dytë na duhet të vendosim ende karrige, ndriçimin publik dhe infrastrukturën tjetër.

Unë jam shumë i interesuar që pendën e Livoqit përveç kësaj të bëjmë edhe angazhimin e një punëtori shtesë i cili do të qëndroj atje me orar të punës së rregullt për mirëmbajtjen e hapësirës sepse në çdo formë tjetër hapësira do të ndërtohet dhe do të shkatërrohet përsëri.

Sa i përket Përlepnicës në anën tjetër ju siç e dini pra Përlepnica është vendi ku furnizohemi me ujë të pijes dhe ndërtimi ose shfrytëzimi i hapësirës është rreptësishtë i ndaluar përderisa nuk është konform rregullave dhe ligjeve që janë aty.

Ne kemi komunikim të vazhdueshëm me ministrinë e Ambientit dhe Planifikimit Hapësinor dhe po kërkojmë që të marrim informacionet e sakta se çka na lejohet të bëjmë atje dhe çka jo.

Unë jam i bindur që terrenet sportive, parqet lojërat e fëmijëve që nuk janë ndërtim i vrazhdë por neve na duhet përgjigjja zyrtare që mos të shpenzojmë në hartimin e projekteve ose fillimin e punimeve e më pas të mbesim edhe pa mundësitë që na përfundojnë.

Për rrugët besoj që ua dhashë përgjigjen besoj që sot hapen procedurat e prokurimit publik për nënshkrimin e këtyre kontratave për rrugë të Arbërisë, Zabelit, rruga Abdulla Presheva dhe Vëllezërit Frashri, rruga te Posta e vogël që tash është parku urban deri në rrugën qarkore, rrugën Pajazit Ahmeti, rreth rrotullimi i rrugës qarkore në rrugën e Prishtinës, rruga e Kufcës ajo që është në gjendje shumë të keqe dhe të dëmtuar dhe për të gjitha këto projekte fillojnë procedurat sot e nëse nënshkruhen në periudhën që mund të analizohet përfundimi i tyre para fillimit të pushimeve verore kur vinë edhe bashkatdhetarët do t’i fillojmë punimet nëse jo punimet do të fillojnë pas datës 15 gusht.

Do të mundohemi maksimalisht që me gjitha kapacitetet e kompanive tona të komunës pra edhe atyre që janë kontraktor të komunës së Gjilanit t’i përfundojnë punimet para datës 15 korrik në mënyrë që pushimet kur të fillojnë që edhe ashtu sjellin kaos dhe komunikacion të rënduar të mos kemi edhe punime që të pengojmë qarkullimin.

Për kompensimin e dëmeve mund të përgjigjen ndoshta drejtorët që janë në njohuri për këtë çështje.

Për kujdestaritë për informacionin e juaj ka staf të mjaftueshëm sipas standardeve të mjekësisë familjare kur raporti mjek- popullsi është në përputhje të plotë.

Problemin dhe sfidën që e kemi ne është që disa prej punkteve ose disa prej AMF-ve dhe QMF-ve që janë në zona më të larta marrin staf të rregullt ndërkaq shërbime ofrojnë pak, por kjo nënkupton që një mjek që i ka diku 70 apo 80 apo më shumë vizita brenda 24 orëve në Gjilan në QKMF dhe një mjek tjetër që i ka rreth 15 vizita ose 20 brenda një muaji në fshat pra mund të lëvizet lehtë.

Edhe kjo është sfida me të cilën përballemi sepse në angazhimin e kujdestarive dhe orëve shtesë tash jemi të limituar se sa mund të paguajmë.

Pra është e vështirë që të paguhen 2 kujdestari në të njëjtën kohë dhe të kompensohet stafi për këtë gjë.

Është edhe interes i yni që të japim shërbime sa më shumë në mënyrë që gjatë verës kur ka fluks të madh të qytetarëve për shërbime të ofrohen shërbime cilësore në 24 orëshin, por është e vështirë që të mbulohet dhe të organizohet për nga numri i njerëzve që i kemi të punësuar.

Përmes blerjeve të shërbimeve që u përmend kontrata më herët ne kemi marr dhe kemi angazhu mjekë të rinj përmes blerjes së shërbimeve por jo për të gjithë por për një pjesë të madhe të mjekëve të papunë që kanë qenë ndërkaq përmes tyre i kemi rrit edhe ditët e shërbimit në AMF dhe QMF nëpër fshatra pothuajse të gjitha po ofrojnë shërbime me 5 ditë më herët kanë qenë me 2 si dhe me orar të zgjatur pra përmes tyre kemi mundësi t’i angazhojmë.

Angazhimi i tyre përmes orarit të rregullt nënkupton që atyre nuk mund t’ju paguhen kujdestaritë me orar shtesë.

Për specialistët e Gjilanit, para 2 ditëve kemi qenë në takim në njësinë e shëndetësisë kemi qenë në kontakt edhe me ministrin e Shëndetësisë po ashtu.

Nuk është e vërtetë që asnjë mjek nuk është pranuar pra ka specializant që janë pranuar në QKUK por në spitalin e Gjilanit nuk është asnjë mjek specialist nga Gjilani që është angazhuar.

Kriteret janë të qarta dhe po ashtu edhe doktorët e Gjilanit me të cilët unë jam takuar disa herë tashmë e konstatojnë që nuk ka manipulime me dokumentacionin ose me kriteret.

E keqja e këtij problemi është se spitali rrezikon të mbyllet për shkak të mungesës së specialistëve ndërkohë që specialist që mund të pranohen këtu janë nga qytete tjera të cilët për rrjedhojë mund ta vërshojnë Gjilanin dhe ne prapë mbesim në të njëjtën gjendje.

Në diskutim e sipër është përfol ajo që ministria e Shëndetësisë e ka parasysh gjithë territorin e Kosovës pra jo vetëm nevojat e spitalit të Gjilanit dhe varësisht nga leja e ministrisë së Financave që merren për hapjen e specializimeve nga mundësitë buxhetore organizohen nga specializimet në bazë të kërkesave të përgjithshme dhe tash jemi në pritje të një përgjigje shtesë të dy mundësive të reja.

Njëra prej tyre është për shërbimin publik për specializimet në shëndetin publik nuk kanë aplikuar thuajse asnjë kandidat dhe këto 10 vende të lira kanë qenë në shëndet publik.

Kemi kërkuar që të transferohen dhe të riorganizohen në specializime të tjera ku mund të aplikojnë edhe kandidatet tonë por kjo prapë nuk do të nënkuptoj që konkursi thotë në mesin e kritereve që duhet të jetë edhe nga qyteti jonë.

Për çështjen e tregut unë nuk jam kompetent që të përgjigjem por mund të sigurojmë faturat dhe të gjitha pagesat që janë bërë në këtë kompani.

Ka raste kur punëtorët që janë aty nuk janë kërkesë e ekzekutivit, por nuk janë kërkesë as e DKA-së, e DAP, DSHMS.

Mendoj se do të ishte ideale nëse e ftojmë për raportim ose për diskutim menaxhmentin e kompanisë.

Raportet tona me kompaninë janë të mira nuk kemi ndonjë lloj problemi të veçantë, por edhe unë pajtohem që do të duhej të diskutonim saktësisht se çka po ndodh me punëtorët në angazhimin në formën e arritjes së punëtorëve.

Sa i përket ulëseve të sallës unë mund ta shoh tash nëse e kam projektin diku e ta shoh se çfarë ulëse janë të vendosura aty.

Unë po besoj që e keni fjalën për ulëse që po vendosen vetëm poshtë sepse kështu po vendosen me qëllim që mos me u dëmtu, por ato janë të papërshtatshme pajtohem edhe unë.

Pra unë mund t’i shoh tash ulëset çfarë janë dhe ju tregoj nëse pajtoheni kështu.

Sa i përket shtatoreve e kemi diskutuar bashkë unë e kam diskutuar edhe me një pjesë të komunitetit që i përkasin kategorive të dalura nga lufta, veteranëve, familjeve të dëshmorëve.

Bindja ime e plotë është që në mënyrën si i kemi tash të vendosura shtatoret e heronjve dhe figurave të rëndësishme historike kjo është e papërshtatshme sepse edhe janë mbush rrugët ose është mbush secila pjesë e qytetit, por edhe problemi tjetër është që disa prej tyre janë vende jo të duhura dhe jo të përshtatshme pra në vende jo të dinjëtetshme.

Mendoj se për me përcaktua lokacionin e saktë për ta diskutuar formën dhe modalitetin na duhet debat më i gjerë ku i përfshijmë edhe familjarët e atyre që janë të vendosura si buste në qytetin tonë edhe partitë politike në mënyrë që të vendosim përfundimisht se ku duhet të vendosen dhe si do të dukej projekti për këtë qëllim.

**Avdyl Aliu:** i kam dy reagime të shkurtra në lidhje me stadiumin ajo që e thash unë nuk e thash me ndërhy tek çmimet te tenderi i ministrisë atje por e thash që është projekti i njëjtë 100% është para masa e njëjtë.

Realisht edhe në komunë ka qenë tenderi prej komunës operatori real ka qenë me këtë çmim mirëpo ministria e ka vërejt se është bërë gabim dhe duke e pa ministria dhe niveli qendror duke e pa tendencën edhe organizimin jonormal dhe përzgjedhjen jonormale të operatorit ekonomik dhe paaftësinë e komunës për këtë arsye e ka marr tenderin.

Te drejtoresha Doruntina nuk mundet me i qitë hi syve askujt zgjidhet një drejtor, një udhëheqës nuk është mirë me ndërrua vendin e punës.

Një drejtor zgjidhet me një pozitë dhe në atë pozitë krijon stabilitet për 4 vite bën zhvillim profesional dhe thellon njohuri të asaj fushe.

**Latif Maliqi:** besoj që jo unë po askush prej neve këtu që jemi nuk mundet me i përdor figurat madhore për njollosje apo për diçka tjetër.

Ne ishim dëshmitarë që komuna nuk ishte e përgatitur dhe nuk kishte agjendë për datën 19 maj.

Mua më vjen mirë që keni filluar t’i ndani mjetet për organizatat e dalura të luftës, por nuk mundesh me përgjithësua ose me nda përgjegjësinë me ta.

Unë besoj që të paktën për një ditë kur përkulemi para gjakut të derdhur për liri ai nuk meriton ai flamur të jetë i pastër, i mirë pranë asaj shtatores.

**Alban Hyseni:** mendoj që në disa raste unë hezitoj që të përgjigjem dhe po thellohemi në debat por çështja e stadiumit që vazhdimisht po përmendet që nuk po më lë as mua rehat pa e dhënë një përgjigje të paktën.

Është një tendencë e përgjithësuar tash e mediave disa mediave miqësore ndaj meje e LVV dhe e juaja si opozitë në këtë rast.

Njëra prej tentativave është të thoni se ja ka marr kompetencat ministria se e kanë pa që po bëjnë manipulime.

Tash edhe njëherë po ju sfidoj juve personalisht që të gjeni në mesin e grupit parlamentar tuajin njerëz që punojnë me komunën njerëz me tendencë që në total besoj vetëm grupi në grupin e juaj janë mbi 4 milionë euro.

Gjejeni një fakt, një argument, një dëshmi që kryetari i Komunës, dikush nga drejtorët këtu prezent ka kërkuar mjete financiare për shërbim ndaj dikujt vetëm një argument gjejeni dhe mandej flasim prapë.

Për procedurat e stadiumit të Gjilanit kemi biseduar edhe më herët dhe ju kam treguar që njerëzit e lidhur me LDK –në përkrahës e mbështetës të juaj që janë operator ekonomik kanë bërë ankesa të qëllimshme për me pengu procesin.

Duke e pa pengesën që ka qenë e qëllimshme që ka qenë e organizuar që ka qenë e planifikuar mirë d.m.th kjo tentativë e vazhdueshme për ta penguar këtë projekt ku ne mundemi ta diskutojmë edhe vendimin konkretisht por arsyeja pse komuna dhe unë i kanë kërkuar ministrit që të zhvillohen procedurat në Prishtinë është se unë kam qenë 100% i bindur edhe sot e kësaj dite vazhdoj të jem i bindur që ju nuk kishit lejuar atë projekt me ecë.

**Ismajl Kurteshi:** kryetar ndarja e mjeteve për Fshatin e Lumtur, është bërë edhe me aprovimin tuaj nëse ju keni pas dilema që i shfaqët sot, pse keni pranuar të merrni mjete për një projekt për të cilin ju mendoni se duhet me u përfundua ku 2 vite jeni pajtuar me u nda mjetet tash po shprehni dilema.

Në lidhje me mjetet ato janë nda nga institucioni më i lartë në komunë i cili duhet me respektua edhe mjetet janë nda edhe këshilltarët komunal unanimisht mendojnë se ai projekt duhet me u realizua prandaj ju keni obligim me e realizua pavarësisht dilemave tuaja personale.

**Hekuran Rapuca:** rreth pagesave a do të ratifikohen qarkoret nga ministria e Shëndetësisë në kuvend, sipas informacioneve që i kam, qarkoret nuk ratifikohen ato thjesht duhet me u zbatua pasi që veç prezantojnë një akt ligjor të republikës.

Te emri i QMF-së në lagjen Arbëria emri është parashikuar vetëm me marrëveshjen e bashkëpunimit që e kemi pas e bashkëfinancimit të QMF-së në Arbëri.

Unë mendoj se është e rëndësishme kushtet ku jepen dhe aparaturat që përdoren për dhënien e shërbimeve shëndetësore.

Te qiraja e dini se ne i kemi pas problemet që janë shkaktuar me buxhetin dhe s’kemi mund të hapim thirrjen për subvencionim sepse subvencionimi i qirasë bëhet me thirrje publike.

**Sami Ahmeti:** thirrja publike kur është bërë është mirë të bëhet në vit fiskal 1 vjeçar jo 10 muaj dhe ndërrimi i emrit të ambulantes Arbëria me një emër tjetër, unë sot po ju them në momentin që ne e marrim pushtetin, do ta kthejmë emrin e mëparshëm.

**Alban Hyseni:** unë thash më herët që ky nivel i trajtimit të temave në kuvend komunal me buzëqeshje ironike është për te ardhur keq.

Në nivel të komunës tonë prej të gjitha ambulantave ose qendrave të mjekësisë familjare janë emra të rinj që për bindjen time dallojnë për nga rëndësia.

Tri të parat për nga niveli i shërbimeve është QKMF-ja që ofron qindra mijëra shërbime brenda 1 viti, duke përfshirë edhe laborator dhe shërbime tjera, pastaj është Dardania me 30.000 shërbime në vit dhe në fund është lagjja Arbëria ku ofron 20.000 shërbime në vit.

Për juve që nuk keni jetuar në atë lagje aty merr shërbime lagjja Arbëria, Zabeli, Velekinca dhe pjesërisht edhe Llashtica.

Në ambulanten që ka qenë më herët fillimisht qasja ka qenë shumë e vështirë pra për persona me aftësi të kufizuara pa ndihmën dhe asistencën e dikujt është e pamundur qasja aty.

Problemi tjetër ka qenë që hapësirat që kanë ofruar shërbim stafi ynë aty kanë qenë jo të përshtatshme jo në gjendje të mirë, shkallët kanë qenë të pjerrëta me të cilat janë ballafaquar edhe qytetarët që kanë marr shërbim por edhe stafi mjekësor që ka ofruar shërbim.

Në ambientin e ri një hapësirë prej 340 m2 që ka kushtuar afërsisht 400.000 euro është bashkëfinancim me 49% komuna e Gjilanit dhe 51% organizata Katar.

Arsyeja pse shoqata ka kërkuar me ju vendos një pllakë me mbishkrimin QKMF Arbëria-Emine është sepse ata ndryshe nuk e financojnë projektin pa ja vendos edhe këtë emër dhe unë jam i gatshëm që në çdo procedurë ku mund të ofroj shërbime për mbi 20.000 qytetarë brenda 1 viti t’ia vendosim një pllakë me një emër çfarëdo qoftë ai.

Zonja për të cilën po flisni është ajo që e ka financuar për të ndërtuar qendrën.

Fshati i Lumtur është 2.4 milionë euro dhe emri është **sky neës** pra duhet ta tregojmë saktësisht emrin e projektit qysh shkruan në marrëveshje për pjesën tjetër.

Shkolla e mjekësisë që po ndërtohet për të cilën na keni sjell probleme me buxhetin është 3.3 milionë euro dhe ende është edhe emri, nuk ka ndërruar.

**Bujar Nevzati:** kryetar unë e kam një reagim ndaj teje që tha pavarësisht çfarë emri sigurisht e paske bërë gabimisht.

**Gentrit Murseli:** për besë veç analizojeni se çka thotë kryetari i Komunës veç me një pjesë.

Jam banor i lagjes Arbëria kemi vendos që prej atij objekti që është tash me ndërtua një objekt tjetër sepse objekti aktual nuk i plotëson nevojat dhe kërkesat për personat me aftësi të kufizuara.

Ky e jep gjatë fushatës një premtim elektoral ku thotë se do ta ndërtoj një qendër ditore për qëndrim për personat me aftësi të kufizuara dhe çka bën atë objektin konkret ia jep një shfrytëzim një organizate joqeveritare që merret me persona me aftësi të kufizuara dhe thotë e kam plotësuar unë kriterin për ndërtimin e qëndrimit ditor për personat me aftësi të kufizuara që d.m.th është absurditet në vete.

Në qoftë se është për personat me aftësi të kufizuara ju është dashtë me ndërtua një objekt tjetër nuk ka pas nevojë për ofrimin e shërbimeve profesionale për personat me aftësi të kufizuara.

**Kushtrim Zeqiri:** për ditën e Abdulla Tahirit siç e ceku edhe kryetari, DKRS, përmes ditës së veçantë të thirrjes publike e kemi përkrah OJQ-në dhe shoqatat e dalura nga lufta në mënyrë që në programin e tyre edhe festat kalendarike të jenë bashkëpjesëmarrëse të këtyre manifestimeve.

Këtë vit organizatat për familjet e dëshmorëve është parapa për këtë festë vetëm homazhe.

Stadiumi i fushës ndihmëse shfrytëzohet nga klubi Gjilani, klubi Drita dhe klubet e ligës së parë që janë: Galaksia K.F Intelektualët, d.m.th menaxhohet në dy pjesë dhe është nën menaxhimin e DKRS por shfrytëzohet nga dy klubet më të mëdha të qytetit kryesisht pjesa më e madhe.

Pajtohem me rekomandimin e Gentritit që ulëset e palestrës të trajtohen më të mirat e mundshme për publikun.

Kam qenë në Stamboll me klubin e volejbollit Drita, kam qenë me shumë OJQ në pozitën e drejtorit dhe vazhdimisht marr ftesa për me i përcjell aktivitetet.

Në këtë rast tek organizata që u përmend këta e kanë fituar një projekt nga Ministria e punëve të jashtme të diasporës dhe më kanë ftuar me të gjitha shpenzimet e tyre.

Nuk kam marr pjesë si artist por vetëm si vizitor dhe si drejtor i DKRS –së e kam takuar ambasadorin dhe kemi biseduar për bisedime të mundshme dhe vazhdimisht shkoj nëpër aktivitete të OJQ-ve.

* 1. **Raporti i punës të Kryetarit të Komunës për vitin 2024**

**Avdyl Aliu:** te raporti i kryetarit po filloj me DAP ka shumë papajtueshmëri të madhe p.sh te tabela e autoparkut thotë ............?

Raporti i vitit 2023 thotë që janë harxhuar 228.506 km, ndërsa te raporti i vitit 2024 kur bëhet krahasimi për vitin 2023 del që nuk janë 228.000 por del 276.611.

Pse me një raport është bërë kjo?

Të hyrat për vitin 2024 në raportin tënd që është i inkorporuar te raporti i kryetarit është 139.370 euro, ndërsa në raport financiar është 146.581 euro.

Tek shpenzimet për vitin 2024 në raportin e drejtoreshës thotë që janë 345.744 euro në raportin financiar 568.000 euro.

Te mallra dhe shërbime gjithashtu ka papajtueshmëri ka tek shpenzimet komunale papajtueshmëri.

Të hyra nga infrastruktura janë 722.45.32 kjo është një shifër kush mundet ta kuptoj ?

Te shpenzimet komunale gjithashtu ka papajtueshmëri, edhe te subvencionet dhe te shpenzimet në total është një diferencë prej 1 milionë.

Edhe te DKA është e njëjta ajo që më ka rënë në sy më shumë është raporti i vitit 2023 i ka 10 deri 15 faqe tash i ka 52 faqe.

Edhe këtu ka papajtueshmëri te shpenzimet 6 mujore dhe 9 mujore, ka papajtueshmëri gjithkund.

Te planifikimi te raporti i kryetarit thotë janë 140000193 planifikimi për pagat te raporti financiar 16 milionë.

Te DUPMM gjithsejtë shpenzimet i ke dhënë te raporti i kryetarit 364.614 euro ndërsa raporti financiar thotë 640.000.

Mallra dhe shërbime raporti i kryetarit thotë 243.000 euro ndërsa raporti financiar 327.000 euro.

Edhe viti 2024 është vit me skandale dhe me shkelje të shumta.

Ndarja e investimeve nga niveli qendror për komuna për vitin 2025 është për shkak të mos punës së qeverisjes së z. Hysenit.

Punësimet e kundërligjshme me kontrata në vepër janë gjetje e vazhdueshme e auditorit.

**Bujar Nevzati:** ky raport që po e diskutojmë sot është 4 muaj me vonesë por po i përmendi disa punë që unë i kam pa si qytetar.

Po e lavdëroj edhe rregullimin e rrugës Gjilan-Përlepnicë më në fund ka përfunduar, rregullimin e urës së Badovcit, shpronësimin e stadiumit në Miresh, çerdhen e fëmijëve Integj, shpronësimin e tokës në rrugën........., rregullimin e sallës së edukatës fizike në Përlepnicë.

1. po e përmendi largimin e drejtorëve të qeverisë komunale ashtu si e ke nis kryetar e ke sjell kuvendin me drejtorë të rinj ashtu ke vazhduar edhe sot.
2. Po vazhdoj me rrugën Adem Jashari e cila ka përfunduar para disa ditësh të cilin e keni kontraktuar me operatorin ekonomik për ndërtimin e infrastrukturës nëntokësore u ndërpre dhe nuk e dimë pse, por mandej keni vazhduar me ngushtimin e trotuarit për t’i liruar hapësirë parkingjeve të bizneseve të udhëheqjes komunale.

I keni ngushtuar i keni asfaltuar dhe mandej kur i keni pa reagimet e qytetarëve e keni pre asfaltin dhe e keni kthyer në gjendjen e mëparshme.

Kjo për ne ka qenë e papranueshme dhe kjo ka qenë në dëm sepse është punuar nga dy herë.

Stadiumi i qytetit po shpresojmë të fillon dhe të kryhet ndërsa dështimi në palestrën në Zhegër ka filluar më herët dhe për 4 vite në çdo seancë e kemi biseduar.

Dështimi për varrezat e qytetit gjendja është tejet emergjente, ku kërkoj që te ky projekt të fillojë pa humbur kohë sepse si komunë nuk kemi prioritet më të madh.

Dështimi i projektit mosmiratimi i planit zhvillimor komunal e anuluam për shkak të 16 vendimeve të famshme.

Ndërtimet pa leje në qytet, ekziston një kaos total dhe gjithçka është jashtë kontrollit.

Aty shumica e ndërtimeve janë pa leje dhe besoj se të gjitha janë në koordinim me Zyrën e Kryetarit.

Dështimi i projektit për impiantin e ujërave të zeza edhe pse projekti ka qenë i gatshëm qe sa vite dhe buxheti i ka nda 26.000 euro, nuk keni qenë në gjendje as atë ta kryeni.

Dështimi i Bulevardit të qytetit në Gjilan, i cili këtyre ditëve po thuhet se është shpall tenderi dhe do të fillojë ne as nuk besojmë sepse nuk kemi besim duke i pa zhvillimet në kuvendin komunal sepse as nuk keni marr mendimin e ekspertëve, as me qytetarët, prandaj besoj se kanë mbet vetëm biseda.

Në letër i keni të vizatuara 7 projekte nga një kompani nga Prishtina që keni paguar 200.000 euro me datë 25.03.2024 janë vetëm 2 projekte: projekti i sheshit dhe objekti i komunës, ku i është dhënë kompanisë Dea Group shpk nga Prishtina, duke e kontraktuar marrëveshjen fshehur përmes negocimit pa procedura të hapura ashtu siç kërkohet me ligjin e prokurimit?

Blerja e pajisjeve pa tender për tregun e gjelbër?

Çka ka ndodhur me tenderin për QKMF-në që po mungojnë dhe që po e bëjnë publike ?

Keqpërdorimi i subvencioneve për bizneset e reja kujt po i ndahen?

Institucioni i konkursit publik këtu e kemi si është më së keqi dhe pas luftës gjendja e punësimeve dhe pranimi i kuadrove përmes konkurseve ka qenë shumë më mirë se sa në qeverisjen e tashme.

**Mimoza K. Qerimi:** unë shpreh mirënjohjen time dhe konsideratën për punën e palodhshme që ka bërë kryetari dhe drejtorët për 4 vite.

Unë po i përmendi vetëm disa investime milionëshe që janë duke u realizuar në komunën e Gjilanit .................... nuk dëgjohet incizimi për shkak të zhurmës së madhe.

**Bujar Nevzati:** dola këtu të pyes profesoreshën sepse e dëgjova me vëmendje për çerdhen në Arbëri ku e kemi pre shiritin në muajin shtator, i kemi pranua kuadrat në shtator ................ ka pas ndërhyrje të anëtarëve.........

**Nazim Gagica:** në vitin e parë të mandatit qeverisës ju keni dal bashkë me partnerët dhe deklaratën e parë që e keni bërë keni akuzuar për ......... nuk dëgjohet fjala.

Doli që të jetë që kontratën kolektive se kanë lexuar fare deklaratat e para publike të partnerëve që kanë qenë i kanë lënë mjek e mësimdhënës, gjë që asnjëherë se kam akuzuar këtë qeverisje komunale sepse nuk ka qenë në dorë zbatimi i kontratës kolektive dhe ju mësimdhënësit e dini se kush ka pas obligim dhe të drejtë.

**Për shkak të zhurmës së krijuar nga mikrofonat ka qenë e pamundur të dëgjohet incizimi.**

**Alban Hyseni:** kryetari paraqiti para anëtarëve Raportin e punës për vitin 2024.

**Bujar Nevzati:** kjo çka po ndodh në këtë seancë kryetar është e padrejtë sepse ti e pate mundësinë në fillim me marr fjalën dhe këtë raport ne e kemi qe 3 muaj dhe ti këto çka po i flet propozoj që sot të ndërpritet seanca dhe të vazhdojmë nesër me seancë.

Mua më vjen mirë që ato që i thash janë të vërteta, të argumentuara dhe sot në rend dite kemi pas raportin e vitit 2024 unë kam fol për raportin e vitit 2024 ndërsa ti i ngrite disa shqetësime tuaja por asnjë fjalë nuk u tha për konkurset dhe se çka ka ndodhur me konkurset e vitit 2024?

**Vazhdimi i seancës i datës 29.05.2025 me datë 30.05.2025 në orën 10:00**

**Ismajl Kurteshi:** unë po e ngris edhe njëherë një çështje procedurale, një apel që e kam bërë në fillim të këtij mandati e kërkesa është shumë e thjeshtë.

Kërkoj nga kryesuesi i kuvendit që të punojë bazuar në rregulloren e punës, mosrespektimi i rregullores së punës po na shkakton shumë probleme në seancat tona në vazhdimësi, prandaj ju lus së paku në këto 4 seanca që kanë mbetur deri në fund, të respektohet ky dokument që vet e kemi nxjerr.

Në këtë dokument që ne e kemi nxjerr e zakonisht që nuk po e respektojmë janë 2 çështje.

Çështja e parë është mosrespektimi i rendit të punës, dalja nga tema, kalimi në çështje tjera që është rregull universale që nuk lejohet, prandaj ju lus të mos i lejoni njerëzit të flasin çka të duan sepse krejt në fillim të seancës kanë të drejtë me i ngrit çështjet që ata konsiderojnë që duhet të ngritën dhe çështja e dytë është respektimi i minutave të atyre që flasin.

Unë edhe mbrëmë ja lëshova një sy kësaj rregullore dhe u ndala te neni 17 ku thuhet se çdo anëtar mund të diskutoj për çështje të ndryshme 5 minuta, kurse ai që flet në emër të grupit 10 minuta kurse neni 20 koha e diskutimeve çdo diskutues ka të drejtë të flas jo më shumë se 7 minuta dhe kjo e dyta vlen për shefat e grupeve.

Diskutimi në emër të grupit kuvendar mund të zgjas më së tepërmi 15 minuta, diskutimi në emër të grupit kuvendar mund të zgjas më së tepërmi 15 minuta.

**Gentrit Murseli:** unë jam në mandatin e dytë si anëtar i kuvendit e di që rregullorja në shumicën e rasteve është respektua, mirëpo ka pas raste të caktuara që ne me mirëkuptim sidomos kur bëhet fjalë për raportin e punës së kryetarit edhe ne kur kemi qenë në pushtet i kemi lejuar hapësirë dhe mundësi anëtarëve të opozitës me tejkalua minutazhën ose ai i cili është shef i grupit e ka përdorur minutazhën e plotë kurse në anën tjetër ju kemi lejuar mundësinë dhe hapësirën për anëtar tjerë të kuvendit me marr fjalën sepse është raport i punës së kryetarit për 1 vit dhe është e vështirë që me përmbledh për 10 apo 15 minuta krejt grupi që mundet me u përbë.

Andaj, ne dje e vazhduam seancën sot si anëtar i kuvendit e konsideroj veten të privuar nga e drejta për me marr fjalën dhe me gjykua raportin e punës së kryetarit.

Përveç kësaj raporti ka ardhur me vonesë dhe jemi afër muajit të 6 dhe në anën tjetër ende nuk është përfunduar raporti për vitin 2024 dhe po e shoh të padrejtë faktin që mos mu lejua fjala për raportin e punës.

**Sadri Arifi:** zakonisht konfuziteti po krijohet kur shefi i grupit thotë po flas në emër të grupit por realisht sipas rregullores ky e ka përfaqësua krejt grupin në diskutim.

Shefi i grupit të cilitdo subjekt nuk ka të drejtë me marr nga koha e diskutimit të anëtarit tjetër të kuvendit por ajo që është shumë e rëndësishme sipas rregullores nuk lejohet që për çështjen e njëjtë të merr fjalën 2 herë.

Në qoftë se ju keni fol për një çështje 1 herë ka përfunduar diskutimi për atë çështje, ndërsa këtu kemi, për një çështje një anëtar i kuvendit flet 30 herë.

**Avdyl Aliu:** është fakt që nuk e kam shikuar moti kohë rregulloren e punës po për aq sa kam mbajtur mend edhe tani e mora prej z. Ismajlit nëse kjo është ajo që duhet me qenë valide te koha e diskutimeve neni 20 çdo diskutues me këtë rregullore parashikohet ndryshe ka të drejtë të flas jo më shumë se 7 minuta.

Diskutimi nuk mund të flas më shumë se 1 herë për thelbin e të njëjtës çështje dhe nuk mund të marr kohë nga diskutuesi nga një diskutues tjetër.

Neni 2 diskutimi në emër të grupit dhe në emër të propozuesit të aktit mund të zgjat më së tepërmi 15 minuta, neni 3 koha e përcaktuar në paragrafin 1 të këtij neni mund të zgjatet kur të diskutohet.

Te neni 2 diskutimi në emër të grupit kuvendar dhe në emër të propozuesit të projektit mund të zgjas më së tepërmi 15 minuta.

Unë nuk po e shoh që thotë nëse diskutuesi në emër të grupit nuk mundet tjetër kush prej grupit me marr fjalën.

**Sadri Arifi:** shumë është e qartë diskutimi në emër të grupit zgjat 15 minuta, kjo është ajo esenca e diskutimit.

**Bujar Nevzati:** unë pajtohem me parafolësin z. Kurteshi që të respektohet rregullorja dhe kam qenë prej fillimit që të respektohet.

Ka qenë traditë e këtij kuvendi që gjithmonë opozitës ju është dhënë më shumë pak hapësirë dhe duhet me u mirëkuptua edhe nga ana e kryesuesit edhe nga ana e qeverisë që ata që janë në pozitë ata e kanë mundësinë më të mirë ne që jemi në opozitë ka mundësi ndoshta të jepet 1 minutë shtesë me mirëkuptim.

***Me 17 vota për shtyhet Raporti i kryetarit të komunës për vitin 2024 për seancën e radhës.***

***Me 17 vota për shtyhet Raporti financiar për vitin 2024 për seancën e radhës.***

***Me 16 vota për shtyhet Raporti financiar Janar-Mars 2025 për seancën e radhës.***

* 1. **Plotësimi dhe ndryshimi i Rregullores (KGJ) Nr. 2/2024 për ndarjen e bursave për studentë të Komunës së Gjilanit**

**Ismajl Kurteshi:** vitin e kaluar kur e kemi aprovuar plotësim ndryshimin e rregullores për ndarjen e bursave jemi pajtuar që çdo vit ta sjellim si pikë të rendit të punës këtë rregullore me qëllim të ndryshimit nëse ka nevojë për ndryshime.

Kur jemi marr vesh për këtë çështje kemi pas parasysh sidomos nenin i cili i ka nda disa lëndë si lëndë deficitare dhe meqë kemi thënë lëndë deficitare mund të ndryshojnë nga viti në vit atëherë jemi pajtuar që për këtë çështje të diskutojmë çdo vit.

Unë para se ta marr fjalën sot këtu jam konsultuar me shumicën e anëtarëve të komisionit dhe shumica janë pajtuar që në këtë pikë ku vitin e kaluar i kemi përcaktuar lëndë deficitare ta shtojmë edhe lëndën e gjuhës shqipe dhe të mbetën lëndët të cilat kanë qenë në vitin e kaluar dhe të shtohet edhe lënda e gjuhës shqipe pasi që këtu kemi deficit të jashtëzakonshëm këtu s’ka studentë fare.

Shfrytëzues për bursa mund të jenë vetëm studentët me notë mesatare 7.5 e më lartë përveç studentëve të fakultetit të mjekësisë, drejtimi i përgjithshëm, fakultetit teknik, fakultetit të shkencave matematiko-natyror drejtimi matematike, fizikë, kimi dhe biologji që mund të përfitojnë bursa edhe me notë mesatare 6.

Këtyre lëndëve po propozoj që t’u shtohet edhe lënda e gjuhës shqipe meqë aty kemi deficit të madh, propozimi tjetër ka të bëjë me komisionin dhe bazuar në diskutimet që unë i kam pas me disa prej tyre asnjëri prej tyre nuk është i interesuar me qenë anëtar i komisionit.

Komisioni ka punuar me përkushtim të jashtëzakonshëm dhe megjithatë ka pas plot vërejtje në punën e komisionit dhe unë si kryetar i komisionit nuk do ta vazhdoj punën dhe kërkoj që me një mbledhje të zgjidhet një anëtar tjetër nga LVV, pastaj për kryetarin vendos kuvendi.

Ne mendojmë që anëtarët e kuvendit të komunës propozojnë dhe formojnë komisionin në përbërje prej 7 anëtarëve nga subjektet politike që përfaqësohen në kuvend.

Propozimi është që anëtarët e kuvendit të komunës, propozojnë dhe miratojnë formimin e komisionit në përbërje prej 5 anëtarëve nga subjektet politike të përfaqësuara në kuvend ose DKA.

**Gresë Avdiu:** unë po pajtohem me të gjitha propozimet që i bëri z. Kurteshi po përveç propozimit që e bëri që të jetë edhe DKA pjesë e komisionit unë kisha propozuar që me qenë edhe një përfaqësues i shoqërisë civile.

Përveç asaj kisha propozuar që studentët me nevoja të veçanta të mos rangohen me pikë ose të mos ju shtohet 1 pikë, por të gjithë që aplikojnë të përfitojnë bursa nga komuna për shkak se nuk janë shumë në numër.

**Emrah Ismail:** në projekt rregulloren për ndarjen e bursave për studentë të komunës së Gjilanit në nenin 3 përbërja e komisionit për ndarjen e bursave propozoj që në përbërjen e komisionit 7 anëtarësh, 1 anëtar të jetë nga komuniteti jo shumicë dhe në nenin 5 te ndarja për bursa propozoj 5 bursa për komunitetin jo shumicë për komunën e Gjilanit.

**Bujar Nevzati:** po e marr fjalën këtu për një reagim dhe pajtohem me këto që i propozoi prof. Ismajli, po kam dëgjuar që ka qenë një reagim publik, por unë nuk e kam pa andaj me dijen time si anëtar i komisionit, komisioni ka punuar gjatë dhe ka qenë unik dhe më shumë jemi interesuar dhe me dijen tonë jemi munduar ta kryejmë punën ashtu siç duhet dhe ndershëm.

Unë atë reagim nuk e kam parë se kisha reaguar edhe publikisht, por sot po i bëj ftesë personit që ka reaguar të vjen te komisioni, ne jemi të gatshëm ta presim dhe ta dëgjojmë me vëmendje që ta shikojmë nëse vërtetë kemi gabuar diku, ta përmirësojmë gabimin.

**Kushtrim Kadriu:** më konsultoi sekretaria se ne duhet të nisim ndryshimin e rregullores, për fillim ndryshimin e rregullores dhe gjitha këto tjerat, ne duhet t’i bëjmë në seancën e ardhshme.

Duhet ta nisim inicimin nga anëtarët e komisionit që janë 7, shumica prej tyre duhet ta bëjnë një kërkesë ta nënshkruajnë pastaj në seancën e ardhshme duhet ta plotësojmë ndryshimin e rregullores, propozimet që janë këtu për tejkalim të përgjegjësisë në drejtori dhe atë mund ta parashohim aty pastaj ata e marrin përsipër krejt procesin.

* 1. **Ndryshimi dhe plotësimi i vendimit për themelimin e KKSB**

***Me 19 vota për miratohet pika 3.6 e Rendit të punës.***

* 1. **Miratimi i vendimit të Komisionit vlerësues për fatkeqësitë natyrore**

**Ramiz Ramadani:** fillimisht nuk e kuptoj pse është vonuar kaq shumë kjo kërkesë, kur kërkesa veç është përgatitur në janar dhe ne si LDK kemi qenë të përgatitur.

Personalisht kam vërejtje te faqja e parë, një dokument zyrtar me gabime të tilla çfarë ka ardhur, mendoj se si ka hije dokumentit.

Këtu në përshkrim flitet për vitin 2023 dhe mos të lekturohet dhe mos të evitohen këto gabime nuk bën dhe nga përshkrimi e kam pa se fjala është për minimalisht 2 komisione për shkak se plotësohen të dhënat nga fatkeqësitë natyrore dhe nga zjarri ku zor është një komision me bë përshkrimin e të dy dëmeve dhe nuk ka të paraqitur asnjë anëtar të komisionit, por në fund thotë kryetari i komisionit komunal për menaxhimin e emergjencave.

Edhe ky kryetar duhet me pas së paku emër dhe mbiemër që ne me ditë se kush është ai kryetar i emergjencave sepse është e rëndësishme me ditë integritetin e komisionit.

Unë mendoj që një vlerësim i dëmeve të kësaj shkalle, së paku duhet me pas edhe emra të përveçëm që marrin përgjegjësi meqë këtu ekzekutivi nuk është unë propozoj që kjo me u shty për seancën e ardhshme.

***Me 19 vota për shtyhet pika 3.7 e Rendit të punës për seancën e ardhshme.***

* 1. **Raporti i komisionit për emërtimin e rrugëve**

**Kushtrim Kadriu:** këtu e kemi përmirësimin e vendimit të komisionit për emërtimin e rrugëve.

**Sadri Arifi:** me datë 23 shkurt 2023, ky kuvend ka miratuar një vendim për emërimin e komisionit për shqyrtimin e kërkesave dhe ankesave në procesin e emërtimit të rrugëve dhe adresave në përbërje Bujar Nevzati, Blerim Haziri, Sami Ahmeti, Venhar Murati, Fatlume Latifi, Albion Hyseni, Arieta Maka.

Me datën 30 mars 2023 është bërë ndryshimi i parë i këtij komisioni në vend të Bujar Nevzatit emërohet Shefik Surdulli.

Me datë 14 mars 2024 është bërë një ndryshim tjetër në vend të Fatlume Latifit emërohet Gentianë Gashi.

Me datë 31 tetor 2024 është bërë një ndryshim tjetër në vend të Albion Hysenit emërohet Faik Junuzi.

Me datë 19 dhjetor 2024 është bërë një ndryshim tjetër në vend të Arieta Makës emërohet Riad Limani.

Me datë 27 mars 2025 është bërë një ndryshim tjetër në vend të Riad Limanit emërohet Albulena Rrahmani dhe anëtar tjetër i ri i komisionit emërohet Fitore Jusufi dhe Vlora Mustafa.

Ligjërisht thuhet se në qoftë se një akt pëson 40 % të ndryshimit atëherë duhet konsolidimi i atij vendimi prandaj unë ju kisha propozuar që sot ta miratoni një vendim të konsoliduar me këtë përbërje Shefik Surdulli, Blerim Haziri, Sami Ahmeti, Venhar Murati, Gentianë Gashi, Faik Junuzi, Albulenë Rrahmani, Fitore Isufi dhe Vlora Mustafa.

***Me 19 vota për miratohet konsolidimi i vendimit të fundit.***

* 1. **Pagesa e shujtave për punëtorët e administratës komunale**

**Kushtrim Kadriu:** ne kemi nxjerr një vendim seancat e kaluara për pagesë në formë monetare kurse tani është kthyer siç e dimë është anuluar para 2 muajve për shkak të mos mundësisë së realizimit dhe ka ardhur një propozim siç e ka bërë komuna e Prishtinësdhe disa komuna të tjera që shuma e njëjtë për forma të pagesës duhet të jetë e ndryshme dhe të shkojë në formë të pagesës si kompensim ushqim në mallra dhe shërbime.

Furnizim me ushqim për shërbyesit civilë me procedurë të tenderimit, përmes prokurimit, paratë duhet të destinohen në administratë të përgjithshme mallra dhe shërbime për 279 shërbyes civilë në vlerë prej 370.000 €, që i bie se është shuma për secilin shërbyes civilë është në vlerën 1300 € për vitin 2024.

**Avdyl Aliu:** shumë mirë që janë edhe disa komuna tjera edhe po na shërbejnë me marr përvoja si për shujta, si për pagesa, si për rregullore tjera se kjo komunë e lodhur e jona tash ka mbet askund.

**Sami Ahmeti:** krahas vitit 2024 kërkoj që me këtë procedurë me këtë votim të hyn edhe viti 2025.

**Kushtrim Kadriu:** a kemi propozim ku i marrim mjetet?

**Sami Ahmeti:** DBF duhet të mendoj edhe për vitin 2025.

***Me 16 vota për miratohet 3.10 e Rendit të punës.***

* 1. **Diskutim rreth menaxhimit të mbeturinave**

***Me 18 vota për pika 3.11 e Rendit të punës shtyhet për seancën e radhës.***

**2.Të ndryshme**

**Gresë Avdiu:** e kam një propozim për shkak të kërkesës së disa studentëve specializantëve të cilët po bëjnë ankesa në ministrinë e shëndetësisë për shkak se në spitalin rajonal të Gjilanit nuk është pranuar asnjë specializant prej komunën së Gjilanit, atëherë si kuvend komunal mendoj që e kemi për detyrë me ju dal krah që së paku të bëjmë një rekomandim apo një kërkesë për ministrinë e shëndetësisë që edhe në spitalin rajonal të Gjilanit të pranohen specializant në drejtime të cilat ka nevojë spitali.

**Sadri Arifi:** ne nuk mund të ndërhyjmë në sistem të dikujt tjetër, por një shkresë në emër të kuvendit mund të bëhet.

**Ekrem Kryeziu:** si shqetësim mund ta ngrisim por nuk e di sa ka me qenë ndikimi ynë në ministrinë e Shëndetësisë, sepse ata i kanë procedurat e caktuara.

**Muhadin Haziri:** unë si shqetësim kam në lidhje me kompensimin e kryetarëve të këshillave të fshatrave.

Duke e pa se një numër i madh i komunave e kanë të përcaktuar një rregullore por e njëjta rregullore mesa e di është edhe në komunën tonë.

Ata deri më tani asnjë kompensim nuk e kanë marr, përpos në periudhën e pandemisë nga 200 euro.

Në çështje administrative të cilat janë kërkuar i kanë paraqitur dokumentet adekuate, procesverbale dhe mbajtje të takimeve dhe kjo çështje ende ka mbet në heshtje.

**Sadri Arifi:** ju e dini që raportet që i keni sjell i kam shty përpara, i kemi nxjerr vendimet dhe për më tutje unë nuk di se çka ka ndodhur, ndërsa një pjesë e kemi ndal se e kemi pa që nuk kanë qenë serioze.

**Bujar Nevzati:** te plotësimi dhe ndryshimi i rregullores për organizimin e brendshëm sistematizimin e vendeve të punës në administratën komunale që t’i përkujtohet edhe njëherë këshilltarëve që e vendosëm me 4 qershor seancën e radhës.

***Vërejtje: për shkak të zhurmës së madhe dhe ndërhyrjeve të anëtarëve ka qenë e pamundur të dëgjohet incizimi i diskutimeve të shumë anëtarëve.***

**Procesmbajtësja: Kryesuesi i KK**

**Arbresha Ismaili- Hyseni Kushtrim Kadriu**